དག་ཡིག་ཟ་མ་ཏོག་དང་།ངག་གི་སྒྲོན་མ་དག་ཏུ་བདག་སྒྲའི་སྐོར་ལ་དམིགས་བསལ་གསུངས་མེད་པ་ལྟར་ན།འདི་དག་གི་དུས་སུ་བདག་སྒྲ་ལ་འགྱུར་བ་ཆེར་མེད་པར་མངོན་ནོ།།དེར་མ་ཟད་ཕྱི་དུས་ཀྱི་མདོ་སྨད་ཀྱི་མཁས་གྲུབ་ཆེན་པོ་རྣམས་ཀྱིས་ཀྱང་ལུགས་འདི་ཉིད་གཅེས་པར་འཛིན་པར་མཐོང་སྟེ།རྗེ་བཙུན་ལྕང་སྐྱ་རོལ་པའི་རྡོ་རྗེ་ཞབས་ཀྱིས།གྲུབ་མཐའ་ཐུབ་བསྟན་ལྷུན་པོའི་མཛེས་རྒྱན་དུ།ཚངས་པ་པ།རིག་བྱེད་མཐའ་པ།ཞེས་དང་།རྗེ་ཐུ་བཀྭན་ཆོས་ཀྱི་ཉི་མའི་ཞབས་ཀྱིས།གྲུབ་མཐའ་ཤེལ་གྱི་མེ་ལོང་དུ།ཇོ་ནང་པ།འབྲི་ཁུང་པ།རྙིང་མ་པ།ས་སྐྱ་པ།ཞེས་དང་།རྗེ་གུང་ཐང་བསྟན་པའི་སྒྲོན་མེས།བཀའ་རྩོམ་སྣ་ཚོགས་སུ།རིག་དང་རྐང་པར་ལྡན་པ་སྟོབས་བཅུའི་རྩལ།ཞེས་དང་།འགྲོ་ལ་ཆོས་སྲིད་འབྱོར་པའི་བདེ་དགའ་རྒྱས།ཞེས་དང་།གསུམ་ལྡན་རྡོ་རྗེ་འཛིན་པའི་རྣམ་རོལ་པ།ཞེས་པ་ལ་སོགས་པ་དེ་དག་གི་གསུང་རྩོམ་སྔར་གྱི་ཤིང་སྤར་དཔེ་ཆ་ཀུན་ན་མཐའ་ཡས་པ་མཆིས་པ་ལས་འདི་དག་ནི་མཚན་བྱེད་ཙམ་དུ་བཀོད་པ་ལགས་སོ།།འོན་ཀྱང་མཁས་གྲུབ་ཆེན་པོ་འདི་རྣམས་ཀྱི་གསུང་ཚིག་དེ་དག་ལ་དེང་དུས་ཀྱི་མདོ་སྨད་ཀྱི་མཁས་པ་རྣམས་ཀྱིས་བསྒྱུར་བཅོས་བཏང་ཡོད་པ་ནི་སྤར་གས་ར་དུ་བསྐྲུན་པའི་དཔེ་ཆ་ཀུན་ན་གསལ་ལོ།།་་་